כהן נ' סופר ואח' - פסקדין
מיקומך באתר: עמוד ראשי >> חיפוש פסקי-דין >> כהן נ' סופר ואח'
כהן נ' סופר ואח'
3510-05-17
1. יוסי סופר
2. יצחק קיסמן
1.המערער, החייב בתיק הוצל"פ 518002-02-16 מערער על החלטתה מיום 1.3.17 של כב' רשמת ההוצל"פ גב' יעל קינן-מרקוביץ שהורתה על הגבלת יציאתו של המערער מהארץ, בהתאם להוראות סעיף 66ג לחוק ההוצל"פ.
ההחלטה האמורה ניתנה במסגרת דיון שנקבע בבקשה שהגיש המערער ב"טענת פרעתי" לפי סעיף 19 לחוק ההוצל"פ כאשר המערער לא תמך את בקשתו בתצהיר כנדרש בחוק ואף לא התייצב לדיון וממילא נדחתה בקשתו.
2.בערעור ה"דחוף" שבפניי טוען המערער כי נגרם לו עוול בהחלטת הרשמת שכן ההחלטה ניתנה בהעדרו וכן כי איננו תושב ישראל.
המערער הגיש בקשה לדון בדחיפות בערעור שכן בכוונתו לצאת את הארץ ביום 14.5.17 לצורך עסקיו וכי את כרטיס הטיסה ליום 14.5.17 רכש עוד בדצמבר 2016. עוד מציין המערער בבקשתו כי הוא נוהג לבוא ולצאת מהארץ באופן תדיר עשרות פעמים בשנה ואין לו כוונה שלא להגיע לישראל. עוד מציין המערער כי בתאריך 20.6.17 עומדת בתו להתחתן ועד אז מתוכננות לו שתי טיסות לישראל וממנה.
3.לאחר שעיינתי בערעור ובכל נספחיו, מצאתי כי דינו של הערעור להידחות, ללא צורך בתגובת המשיבים ואף יש מקום להעמיד את המערער על התנהלותו הקלוקלת.
הערעור הוגש למעלה מחודשיים מאז ניתנה החלטת הרשמת מבלי שצורף לערעור בקשה להארכת מועד ועוד מציין המערער כי העניין דחוף לו ביותר.
4.אם אכן רכש המערער את כרטיס הטיסה לפני כחצי שנה היה עליו להגיש את הערעור במועד ולא בסמוך למועד היציאה המתוכנן ועוד לטעון כי הערעור דחוף.
משהגיש המערער בקשה ב"טענת פרעתי" ניתן היה לצפות כי יצרף לבקשה תצהיר וכי יתייצב לדיון ואולם התנהלותו מצביעה בעליל על "רצינות" טענותיו.
ככל שיש למערער טענות כנגד פסק הדין המבוצע בתיק ההוצל"פ הרי שהכתובת להבאת הטענות איננה לשכת ההוצל"פ אלא בית המשפט שנתן את פסק הדין.
5.באשר לטענתו של המערער כי איננו תושב ישראל הרי כבר ציינה הרשמת הנכבדה בהחלטתה מיום 12.2.17 כי שתי ערכאות כבר דחו את טענתו זו של המערער.
לא מצאתי כל ממש בערעור המצדיק קבלת תגובת המשיבים ואף משום הדחיפות שמציין המערער בבקשתו ניתן פסק הדין ללא תגובה.
6.המערער הינו חייב בעל יכולת משתמט מתשלום חובותיו ועל כן בדין עוכבה יציאתו מן הארץ.
עיכוב היציאה מן הארץ יבוטל רק כנגד הפקדת מלוא החוב בתיק ההוצל"פ.